REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/143-21

21. april 2021. godine

B e o g r a d

ZAPISNIK

12. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 19. APRILA 2021. GODINE

Sednica je počela u 12 časova i 35 minuta.

Sednicom je predsedavao Veroljub Arsić, predsednik Odbora.

Pored predsednika, sednici su prisustvovali članovi Odbora: Jasmina Karanac, Tihomir Petković, Vesna Stambolić, Nataša Ljubišić, Zoran Tomić, Ivana Popović, Ana Beloica i Snežana Paunović.

Sednici je prisustvovala Mirela Radenković (zamenik člana Odbora Aleksandre Tomić), Adrijana Pupovac (zamenik člana Odbora Olivere Nedeljković), Miloš Banđur (zamenik člana Odbora Krsta Janjuševića), Dubravka Kralj (zamenik člana Odbora Uglješe Markovića) i Janko Langura, zamenik prisutnog člana Odbora Vesne Stambolić.

Sednici nisu prisustvovali članovi Odbora: Dragomir Karić, Snežana Petrović, Vojislav Vujić i Ilija Životić, niti njihovi zamenici.

Sednici su, na poziv predsednika, prisustvovali iz Ministarstva rudarstva i energetike: Jovanka Atanacković i Zoran Lakićević, državni sekretari i Zoran Ilić, Dejan Milijanović, pomoćnici ministra.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o korišćenju obnovljivih izvora energije, koji je podnela Vlada (broj 011-521/21 od 30. marta 2021. godine), u pojedinostima;
2. Razmatranje Predloga zakona o energetskoj efikasnosti i racionalnoj upotrebi energije, koji je podnela Vlada (broj 011-519/21 od 30. marta 2021. godine), u pojedinostima;

3. Razmatranje Predloga zakona o izmenama i dopunama Zakona o energetici, koji je podnela Vlada (broj 011-522/21 od 30. marta 2021. godine), u pojedinostima;

1. Razmatranje Predloga zakona o izmenama i dopunama Zakona o rudarstvu i geološkim istrživanjima, koji je podnela Vlada (broj 011-520/21 od 30. marta 2021. godine), u pojedinostima.

Pre razmatranja tačaka utvrđenog dnevnog reda, Odbor je jednoglasno usvojio zapisnike Devete i Desete sednice Odbora.

Prva tačka dnevnog reda **–** **Predlog zakona o korišćenju obnovljivih izvora energije**

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o korišćenju obnovljivih izvora energije i na osnovu člana 156. stav 3. Poslovnika, podneo izveštaj Narodnoj skupštini.

Odbor je odlučio da predloži Narodnoj skupštini **da prihvati** sledeće amandmane:

- na član 4, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 24, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 58, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 87, koji su zajedno podneli narodni poslanici Veroljub Matić i Boban Birmančević;

- na član 88, koji su zajedno podneli narodni poslanici Veroljub Matić i Boban Birmančević;

- na član 89, koji su zajedno podneli narodni poslanici Veroljub Matić i Boban Birmančević.

II

Odbor je, u skladu sa članom 157. stav 6. Poslovnika Narodne skupštine, podneo amandmane na čl. 2. i 108. Predloga zakona.

AMANDMAN I

U Predlogu zakona o korišćenju obnovljivih izvora energije, u članu 2. stav 2. briše se.

Dosadašnji stav 3. postaje stav 2.

O b r a z l o ž e nj e

Odredba čije se brisanje predlaže amandmanom je već inkorporirana u članu 5. st. 4. i 5. Predloga zakona, kojim je propisana procedura. Amandmanom se usaglašavaju odredbe člana 2. i člana 5. Predloga zakona.

AMANDMAN II

U Predlogu zakona, u članu 108. stav 6, reči: „status privremenog povlašćenog proizvođača iz stava 5. ovog člana, može se“, zamenjuju  se rečima: „u slučaju da po propisima po kojima je stečeno pravo privremenog povlašćenog proizvođača nije više moguće produžiti taj status, isti se može“.“

O b r a z l o ž e nj e

Pitanje produženja statusa privremenog povlašćenog proizvođača, pre stupanja ovog zakona, regulisano je Zakonom o energetici i podzakonskim propisima donetim na osnovu tog zakona.

Kako bi se precizirale nepredviđene okolnosti koje su od značaja za primenu ovog zakona na privremene povlašćene proizvođače koji više nisu u mogućnosti da produže taj status na osnovu propisa po kojima su isti stekli bilo je potrebno izmeniti član 108. stav 6. na navedeni način.“

Za izvestioca Odbora na sednici Narodne skupštine određen je Veroljub Arsić, predsednik Odbora.

Druga tačka dnevnog reda - **Predlog zakona o energetskoj efikasnosti i racionalnoj upotrebi energije**

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o energetskoj efikasnosti i racionalnoj upotrebi energije i na osnovu člana 156. stav 3. Poslovnika, podneo izveštaj Narodnoj skupštini.

Odbor je odlučio da predloži Narodnoj skupštini **da prihvati** sledeće amandmane:

- na član 1, koji je podneo narodni poslanik Boban Birmančević;

- na član 79, koji je podneo narodni poslanik Boban Birmančević;

- na član 88, koji je podneo narodni poslanik Boban Birmančević;

- na član 111, koji je podnela narodni poslanik Boban Birmančević;

- na član 155, koji je podneo narodni poslanik Boban Birmančević;

- na član 163, koji je podneo narodni poslaniik Boban Birmančević i

- na član 166, koji je podneo narodni poslanik Boban Birmančević.

II

Odbor je, u skladu sa članom 157. stav 6. Poslovnika Narodne skupštine, podneo amandman na član 3, amandman kojim se posle člana 57. dodaje naziv i član 57a, i amandmane na čl. 72, 124, 139. i 153. Predloga zakona.

„AMANDMAN I

U Predlogu zakona o energetskoj efikasnosti i racionalnoj upotrebi energije, posle člana 57. dodaju se naziv člana i novi član 57a, koji glase:

„Smanjenje uticaja na životnu sredinu i klimatske promene

57a

U cilju smanjenja negativnog uticaja na životnu sredinu, odnosno ograničenja emisija gasova sa efektom staklene bašte, zabranjeno je spaljivanje guma, plastike, otpada, kao i goriva dobijenih iz otpada u cilju grejanja ili obavljanja poslovne delatnosti, u domaćinstvima, stambenim zgradama i poslovnim objektima, osim u slučajevima i na način propisan zakonima iz oblasti zaštite životne sredine.”

O b r a z l o ž e nj e

Amandmanom se uvodi novi član u cilju smanjenja uticaja na životnu sredinu i klimatske promene, odnosno ograničenja emisija gasova sa efektom staklene bašte.

AMANDMAN II

U Predlogu zakona, u članu 72. posle tačke 14) dodaje se tačka 14a), koja glasi:

„14a) u saradnji sa ministarstvom nadležnim za poslove zaštite životne sredine priprema planove, programe i projekte kojima se podstiče zamena kotlova na ugalj i mazut kotlovima na gas i drvnu biomasu - pelet, zamena niskoefikasnih peći na ugalj i druga čvrsta goriva visokoefikasnim pećima na drvnu biomasu, ugradnja solarnih krovnih kolektora za proizvodnju toplotne energije, ugradnja solarnih panela za proizvodnju  električne energije za sopstvene potrebe, kao i ugradnja toplotnih pumpi.”

O b r a z l o ž e nj e

Amandman se predlaže radi preciziranja obuhvata programa podsticaja koje priprema Uprava, a u vezi sa ostvarivanjem cilja iz člana 57a.

AMANDMAN III

U Predlogu zakona, u članu 139. stav 1. broj „150.000.000” zamenjuje se brojem „150.000”.

O b r a z l o ž e nj e

Amandmanom se ispravlja tehnička greška u pogledu visine prekršajne kazne.“

Za izvestioca Odbora na sednici Narodne skupštine određen je Veroljub Arsić, predsednik Odbora.

Treća tačka dnevnog reda- **Predlog zakona o izmenama i dopunama Zakona o energetici**

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmenama i dopunama Zakona o energetici i na osnovu člana 156. stav 3. Poslovnika, podneo izveštaj Narodnoj skupštini.

Odbor je odlučio da predloži Narodnoj skupštini **da prihvati** sledeće amandmane:

-na član 4, koji su zajedno podneli narodni poslanici Veroljub Matić i Boban Birmančević;

-na član 10, koji su zajedno podneli narodni poslanici Veroljub Matić i Boban Birmančević;

-na član 21, *sa ispravkom*, koji su zajedno podneli narodni poslanici Veroljub Matić i Boban Birmančević;

-na član 46, koji su zajedno podneli narodni poslanici Veroljub Matić i Boban Birmančević;

-na član 59, *sa ispravkom*, koji su zajedno podneli narodni poslanici Veroljub Matić i Boban Birmančević;

-na član 61, koji su zajedno podneli narodni poslanici Veroljub Matić i Boban Birmančević;

-na član 91, koji su zajedno podneli narodni poslanici Veroljub Matić i Boban Birmančević;

-na član 95, koji su zajedno podneli narodni poslanici Veroljub Matić i Boban Birmančević.

Odbor je odlučio da predloži Narodnoj skupštini **da odbije** amandman na član 95, koji su zajedno podneli narodni poslanici Đorđe Milićević, Snežana Paunović, Uglješa Marković i Dijana Radović.

II

Odbor je, u skladu sa članom 157. stav 6. Poslovnika Narodne skupštine, podneo amandman na član 62. Predloga zakona.

„AMANDMAN

Član 62. Predloga zakona o izmenama i dopunama Zakona o energetici menja se i glasi:

„Član 62.

Član 147. menja se i glasi:

Član 147.

Elektroenergetski objekti izgrađeni do 2016. godine, na zahtev operatora distributivnog sistema, upisuju se u katastar vodova na osnovu elaborata geodetskih radova.”

o b r a z l o ž e nj e

Imajući u vidu da distributivna elektroenergetska mreža zahvata teritoriju celokupne Republike Srbije, što predstavlja približno 160 000 km nadzemne i podzemne dalekovodne mreže, kao i broj od preko 40 000 transformatorskih stanica, od kojih je velik broj izgrađen sedamdesetih godina XX veka, u periodima masovne elektrifikacije, u vreme važenja drugačijih odredbi o građenju objekata, amandmanom se uvažava vanredno veliki obim distributivne mreže i činjenica da za određeni deo elektroenergetskih objekata nedostaje dokumentacija koja je neophodna za pozitivno okončanje postupka ozakonjenja. Amandmanom se daje značajan doprinos procesu upisa  jednog dela distributivne elektroenergetske mreže, čime se omogućava nesmetana rekonstrukcija i izvođenje drugih neophodnih radova koji su usmereni ka unapređenju kvaliteta distributivne mreže, i kvalitetnijoj isporuci električne energije korisnicima i kupcima električne energije, u opsegu njenog zakonom definisanog kvaliteta.“

U diskusijio amandmanu na član 95. Predloga zakona, koji su zajedno podneli narodni poslanici Đorđe Milićević, Snežana Paunović, Uglješa Marković i Dijana Radović, koji kaže da vlasnik ili nosilac drugih prava nepokretnosti koji namerava da izvodi građevinske radove u zoni zaštite energetskog objekta, pre podnošenja zahteva za izdavanje građevinske dozvole je dužan da pribavi saglasnost energetskog subjekta. Ideja je bila da zbog činjenice da je veliki broj vlasnika zemljišta u sudskom postupku sa operaterima i da se postupci neslavno završavaju, ideja je bila da se amandmanom unapredi saradnja između vlasnika zemljišta i operatera pre sudskog epiloga. Iz obrazloženja se vidi da Vlada smatra da je neophodna procena veštaka i epilog na sudu za rešavanje tih sporova. Motiv je bio da se zaštite svi građani i iznet je stav da je član 95. Predloga zakona trebalo na kvalitetniji način unaprediti i precizno definisati.

U diskusiji su učestvovali Veroljub Arsić i Snežana Paunović.

Za izvestioca Odbora na sednici Narodne skupštine određen je Veroljub Arsić, predsednik Odbora.

Četvrta tačka dnevnog reda - **Predlog zakona o izmenama i dopunama Zakona o rudarstvu i geološkim istraživanjima**

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmenama i dopunama Zakona o rudarstvu i geološkim istraživanjima i na osnovu člana 156. stav 3. Poslovnika, podneo izveštaj Narodnoj skupštini.

Odbor je odlučio da predloži Narodnoj skupštini **da prihvati** sledeće amandmane:

- na član 2, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 8, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 27, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 31, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 34, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 48, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 49, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 53, *sa ispravkom*, koji su zajedno podneli narodni poslanici Veroljub Matić i Boban Birmančević;

- na član 63, *sa ispravkom*, koji su zajedno podneli narodni poslanici Veroljub Matić i Boban Birmančević.

II

Odbor je, u skladu sa članom 157. stav 6. Poslovnika Narodne skupštine, podneo amandmane na čl. 2, 8, 37, 62. i 63. Predloga zakona.

„A M A N D M A N I

U Predlogu zakonao izmenama i dopunamaZakona o rudarstvu i geološkim istraživanjima, u članu 2. stav 4. se menja tako da glasi:

„Tačka 8) menja se i glasi:

„8) mineralne sirovine su koncentracije mineralnih materija, organskog i neorganskog porekla, koje se pri određenom stepenu razvoja tehnike i tehnologije, mogu ekonomično koristiti, bilo u prirodnom stanju ili nakon odgovarajuće prerade. Obuhvataju sve vrste uglja i uljnih glinaca (škriljaca), ugljovodonike u tečnom i gasovitom stanju (nafta i gas) i ostale prirodne gasove, radioaktivne mineralne sirovine, metalične mineralne sirovine, uključujući plemenite i retke metale, nemetalične mineralne sirovine, uključujući i sirovine za dobijanje građevinskog materijala, drago i poludrago kamenje, sve vrste soli i sonih voda, podzemne vode iz kojih se dobijaju korisne mineralne sirovine, podzemne vode vezane za rudarsku tehnologiju i gasovi koji se sa njima javljaju, tehnogene mineralne sirovine i sekundarne mineralne sirovine;“

U stavu 20. kojim se dodaju tač. 54) i 55), menja se tačka 54) tako da glasi:

„54) „Investicioni sporazum” je ugovor koji zaključuju Republika Srbija, koju zastupa Vlada i investitor koji je stekao pravo na eksploataciju mineralnih sirovina u smislu ovog zakona kojim se bliže uređuju pitanja od interesa za svaku od ugovornih strana i koji može sadržati odložne i raskidne uslove i rokove.“.“

O b r a z l o ž e nj e

Ovom izmenom se određuje definicija sekundarne mineralne sirovine. Praksa je pokazala da je u prethodnom periodu usled korišćenja zastarelih tehnoloških procesa pripreme i prerade mineralnih sirovina veliki deo istih ostao neiskorišćen u rudarskom otpadu. Ovim se otvara nova investiciona šansa kao i šansa za rešavanje pitanja zaštite životne sredine u oblasti rudarstva.

Predloženom izmenom se jasnije definiše pojam investicionog sporazuma. Neophodno je da se precizno definišu odnosi koji se ovim važnim sporazumom regulišu, a koji treba da uvećaju investicije u sektor rudarstva.

A M A N D M A N II

U Predlogu zakona, član 6. menja se i glasi:

„Posle člana 8. dodaje se član 8a, koji glasi:

„Član 8a

Tokom sprovođenja procedura u vezi sa upravnim postupcima koji se vode u okviru Ministarstva rudarstva i energetike odnosno nadležnog pokrajinskog organa, podnesci i druga dokumenta dostavljaju se elektronskim putem, u skladu sa zakonom koji uređuje elektronski dokument.

Izuzetno od stava 1. ovog člana, žalbu i druge pravne lekove, dokaze koji se uz njih prilažu, kao i dokumenta i podneske koji sadrže tajne podatke i koji su označeni stepenom tajnosti u skladu sa propisima kojima se uređuje tajnost podataka, stranka dostavlja u formi papirnog dokumenta.

Kada se podnesci i dokumenti dostavljaju elektronskim putem, uredna dostava se dokazuje elektronskom potvrdom o prijemu dokumenta (dostavnica).

Ministarstvo odnosno nadležni pokrajinski organ rešenje i druga akta dostavlja podnosiocu zahteva u formi elektronskog dokumenta, preko jedinstvenog elektronskog sandučića, u skladu sa zakonom koji uređuje elektronsku upravu, ako se dostava vrši preko portala e-uprava.

Izuzetno od stava 4. ovog člana, licu koje nema jedinstveni elektronski sandučić, rešenje i druga akta se dostavljaju u formi odštampanog primerka elektronskog dokumenta, overenog u skladu sa zakonom koji uređuje elektronsko poslovanje, preporučenom pošiljkom preko poštanskog operatora.

Danom ekspedovanja rešenja u skladu sa st. 4. i 5. ovog člana, nadležni organ rešenje objavljuje i na svojoj internet stranici.

Ako dostava preporučenom pošiljkom iz stava 5. ovog člana nije mogla da bude izvršena jer je stranka u momentu dostave bila nedostupna na naznačenoj adresi, dostavljač o tome sačinjava belešku i ostavlja obaveštenje stranci na mestu na kome je pismeno trebalo da bude uručeno, u kome naznačava lično ime primaoca, podatke kojim se pismeno identifikuje, kao i datum kada je obaveštenje ostavljeno, sa pozivom stranci da na tačno određenoj adresi dostavljača, odnosno poštanskog operatora preuzme pošiljku, u roku od 15 dana od dana pokušaja dostave.

Obaveštenje stranci iz stava 5. ovog člana sadrži i informaciju o danu objavljivanja rešenja na internet stranici nadležnog organa, pravnu pouku stranci da će se u slučaju nepreuzimanja pošiljke u ostavljenom roku rešenje smatrati dostavljenim istekom roka od 30 dana od objavljivanja rešenja na veb stranici nadležnog organa.

U slučaju iz stava 5. ovog člana, ako u ostavljenom roku stranka ne podigne pošiljku, dostavljač će je vratiti zajedno sa beleškom o razlozima neuručenja.

Dostava stranci će se smatrati izvršenom:

1) danom prijema rešenja na način propisan stavom 4. odnosno stavom 5. ovog člana;

2) istekom roka od 30 dana od dana oglašavanja rešenja na internet stranici nadležnog organa ako dostava nije izvršena u skladu sa odredbama st. 4, 5. i 7. ovog člana.

Ako je adresa prebivališta, odnosno boravišta, odnosno sedišta stranke nepoznata, dostava toj stranci smatraće se izvršenom na dan isteka roka od 30 dana od dana objavljivanja rešenja na internet stranici nadležnog organa.

Nadležni organ će na zahtev stranke, u svojim prostorijama, toj stranci izdati kopiju rešenja bez odlaganja, s tim što to uručenje nema dejstvo na računanje rokova u vezi sa dostavom.

Ministar nadležan za oblast rudarstva i geologije bliže uređuje sadržaj i način razmene dokumenata i podnesaka iz stava 1. ovog člana.

Odredbe ovog člana koje se odnose na elektronsku proceduru primenjivaće se od dana izrade softverskog rešenja koji podržava ovaj sistem.“.“

O b r a z l o ž e nj e

Predloženim rešenjem se jasano i precizano definiše zakonski osnov potreban za uspostavljanja e - rudarstva i geologije.

A M A N D M A N III

U Predlogu zakona, u članu 37. član 52a menja se i glasi:

„Član 52a

„Republika Srbija i investitor koji je stekao pravo na eksploataciju mogu zaključiti investicioni sporazum u skladu sa ovim zakonom i propisom iz stava 3. ovog člana.

Investicionim sporazumom iz stava 1. ovog člana se bliže uređuju pitanja izgradnje nedostajuće infrastrukture, zaštite životne sredine, prava preče kupovine proizvoda u korist domaćeg prerađivača i proizvođača, fiskalne, odnosno finansijske pogodnosti u skladu sa propisima kojima se uređuju ova pitanja, kao i druga pitanja od značaja za realizaciju projekta.

Vlada bliže uređuje način pokretanja, vođenja i sadržinu pregovora za zaključenje investicionog sporazuma, elemente sporazuma kao i druga pitanja od značaja za zaključenje investicionog sporazuma, shodno odredbama ovog zakona“.“.

O b r a z l o ž e nj e

Republika Srbija je u proteklih nekoliko godina među vodećim zemljama u regionu po pitanju privlačenja stranih investicija u sektor rudarstva. Investicioni sporazum može dodatno doprineti stvaranju još boljeg investicionog ambijenta u cilju privlačenja stranih invetsicija, pri tom država sklapa sporazum, samo u onom slučaju kada je to u interesu države i lokalne zajednice na čijoj teritoriji se odvija eksploatacija mineralne sirovine. Ovom izmenom obezbeđuje se da se jasno definiše način pokretanja, vođenja i sadržinu pregovora za zaključenje investicionog sporazuma ali i elemente sporazuma kao i druga pitanja od značaja za zaključenje investicionog sporazuma. Sam značaj investicionog sporazuma uslovljava jasnu definiciju istog.

A M A N D M A N IV

U Predlogu zakona, član 62. menja se i glasi:

„Član 102. menja se i glasi:

„Član 102.

Odobrenje za izgradnju rudarskih objekata i/ili izvođenje rudarskih radova iz člana 101. ovog zakona sadrži:

1) podatke o investitoru: tačan naziv, matični broj i sedište;

2) vrstu i tip rudarskog projekta, naziv i sastavne delove projekta;

3) naziv ležišta i vrstu mineralne sirovine, broj eksploatacionog polja, godišnji kapacitet proizvodnje i naziv jedinice lokalne samouprave na čijoj teritoriji će se izvoditi rudarski radovi;

4) obaveze u vezi pribavljanja upotrebne dozvole za izgrađene rudarske objekte;

5) obaveze u vezi sanacije i rekultivacije prostora, angažovanja lica sa odgovarajućom stručnom spremom na poslovima tehničkog rukovođenja, stručnog nadzora i bezbednosti i zdravlja na radu, blagovremenog izveštavanja nadležnog organa i inspekcijskih službi o vršenju rudarskih radova;

6) vrstu i rok važenja dostavljenog instrumenta obezbeđenja iz člana 103. stav 1. tačka 11) ovog zakona;

7) uslove i obaveze u vezi vršenja eksploatacije u pogledu minimalnih i maksimalnih rastojanja u cilju zaštite ljudi i objekata, određene tehničkim propisima, uslovima utvrđenim rešenjima nadležnih zavoda za zaštitu spomenika kulture kao i uslovima utvrđenim rešenjima drugih nadležnih organa.“.“

O b r a z l o ž e nj e

Amandmanom se vrši usklađivanje sa članom 63. Predloga zakona. S obzirom na to da se dokaz o vlasništvu proceduralno podnosi kod prijave radova nema ni potrebe da ostanu ostala ograničenja definisana u ovom članu, a koja su bila posledica određivanja roka važenja rešenja na osnovu dokaza o vlasništvu.

A M A N D M A N V

U Predlogu zakona, u članu 63. stav 2. menja se i glasi:

„U stavu 1. tačka 5) menja se i glasi:

„5) dokaz o pravu svojine, odnosno poseban akt Vlade o utvrđivanju javnog interesa za period od najmanje pet godina u slučaju eksploatacije rezervi mineralnih sirovina koji su od strateškog značaja za Republiku Srbiju, za površine na kojima je planirana izgradnja rudarskih objekata i izvođenje rudarskih radova, osim u slučaju nafte i gasa kada se dostavlja dokaz o pravu korišćenja, zakupa i/ili saglasnosti, odnosno pravu službenosti za period od najmanje jedne godine, kao i pisana izjava podnosioca zahteva sa spiskom svih katastarskih parcela obuhvaćenih rudarskim radovima za koje su rešeni imovinsko-pravni odnosi ili su obuhvaćeni aktom Vlade o utvrđivanju javnog interesa. Za površine na kojima je proglašen javni interes ili nisu rešeni imovinsko-pravni odnosi dostavlja se izjava investitora da će do prijave izvođenja radova po predmetnom projektu rešiti imovinsko-pravne odnose. Prijava radova nadležnom inspektoru koji vrši kontrolu dostavljene dokumentacije može se podneti samo za deo radova na prostoru za koje investitor dostavi dokaz o rešenim imovinsko-pravnim odnosima.

Kada se izdaje odobrenje za mineralne sirovine određene članom 3. tačkom 13) ovog zakona, dostavlja se dokaz u skladu sa članom 77. stav 2. tačka 10) ili član 79. stav 2. tačka 4).“

Posle stava 9. dodaje se novi stav 10. koji glasi:

„Posle dosadašnjeg stava 11. koji postaje stav 12. dodaje se novi stav koji glasi:

„Ministar bliže propisuje sadržaj dokumenta prijave radova iz stava 1. tačka 5) ovog člana.““

O b r a z l o ž e nj e

U momentu donošenja rešenja kojim se odobrava izvođenje radova ili izgradnja rudarskih objekata nije neophodno da postoji dokaz o vlasništvu za prostor koji će biti obuhvaćen radovima, odnosno član predviđa fleksibilnost u pogledu dostavljanja dokaza o vlasništvu tako što nije obavezno dostavljanje dokaza u fazi odobravanja radova, već u momentu kada stvarno počinje izvođenje radova odnosno izgradnja objekata.

Izmenom se stvara pravni osnov za donošenje podzakonskog akta kojim bi se bliže i jasnije definisao sadržaj dokumenta prijava radova. S obzirom na važnost samog dokumenta, smatramo da je neophodno njegovo bliže određivanje.

Za izvestioca Odbora na sednici Narodne skupštine određen je Veroljub Arsić, predsednik Odbora.

Predsednik Odbora je obavestio narodne poslanike da će se u narednom periodu održati sednica Odbora u Kladovu, 10. maja, uz podršku UNDP.

Sednica je zaključena u 13 časova i 21 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

|  |  |
| --- | --- |
| SEKRETAR  Aleksandra Balać | PREDSEDNIK  Veroljub Arsić |